ไฟแนนซ์ทูเดย์
ดูท่าเรื่องแต่งตั้งคณะกรรมการสอบสวนการปล่อยสินเชื่อของผู้บริหาร
12 ธ.ค. 2554

ดูท่าเรื่องแต่งตั้งคณะกรรมการสอบสวนการปล่อยสินเชื่อของผู้บริหาร 
โดย..ช.ชดา
ธนาคารอิสลามแห่งประเทศไทย (ไอแบงก์) ที่คลังเอาเรื่องจากธนาคารแห่งประเทศไทย (ธปท.) ขึ้นมาเล่นงานผู้บริหารว่าปล่อยสินเชื่อไม่รอบคอบ แม้คณะกรรมการธนาคารจะชี้แจงว่าสัดส่วนเล็กน้อยมากเมื่อเทียบกับพอร์ตสินเชื่อรวม
เรื่องนี้ท่าจะให้ดี ช.ชดา ว่า น่าจะใช้มาตรฐานเดียวกันให้หมด การถือหลักเกณฑ์ของ ธปท. ในการดูแลธนาคารของรัฐเป็นเรื่องที่ดี แต่ควรจะใช้กับทุกธนาคาร เพราะใช้บ้างไม่ใช้บ้างมันดูลักลั่น และเหมือนสองมาตรฐาน
ช.ชดา เชื่อว่า ถ้าใช้เกณฑ์ของแบงก์ชาติละก็ คาดว่าผู้บริหารแบงก์รัฐเกือบทุกแห่งจะโดนเช็กบิล เพราะแต่ละที่เปิดพรมออกมาเจอขยะเพียบทั้งนั้น
กิตติรัตน์ ณ ระนอง รองนายกฯ เศรษฐกิจและ รมว.พาณิชย์ แทบไม่ได้กลับไปนั่งที่กระทรวงพาณิชย์เลย เพราะงานที่ทำเนียบฯ ชุกจนไปไหนได้ยาก ในขณะที่ รมว.คลัง ธีระชัย ภูวนาถนรานุบาล รมว.คลัง ก็ดูเหมือนมีแต่งานหยุมหยิมทำ ถ้าแบ่งงานออกมาบ้างน่าจะช่วยลดให้เหนื่อยน้อยลงได้ ว่าแต่ไว้ใจกันขนาดไหนเท่านั้นเอง
ธนาคารทหารไทย ดูเหมือนจะใจร้ายที่ลดดอกเบี้ยเงินฝากออมทรัพย์ 0.25% แต่ ช.ชดา ว่าย้ายไปฝากเงินไม่ประจำดอกเบี้ยสูงก็ได้ เพราะลักษณะของบัญชีแทบจะไม่แตกต่างกัน